
3D nyomtatott műanyag mikrostruktúrák geometriai hűsége

A 3D nyomtatás kutatása közel 40 éve kezdődött, s fejlődése mindmáig töretlen. A fejlesztések egyik iránya a miniatürizálás, amelynek célja, hogy minél kisebb méretben legyünk képesek létrehozni digitálisan megtervezett testeket. Erre a sztereolitografikus nyomtatás a legalkalmasabb, amelynek alapanyaga egy fényre polimerizálódó folyékony műgyanta, amelyet egy UV lézer fénye szilárdít meg a nyalábot mozgató tükrörrendszer által precízen kijelölt területeken.
Munkám során egy sztereolitografikus 3D nyomtatóval (3D Systems ProJet 6000 HD) olyan téglatest alakú kiemelkedéseket, illetve üregeket készítettem, amelyek egyik mérete 50 mikrométer. A nyomtatott testek domborzatát 3D optikai mikroszkóppal (Olympus DSX 510-MR) határoztam meg, s vizsgáltam milyen eltérések jelentek meg a tervezett geometriától. Azt tapasztaltam, hogy a mikrométeres tartományban mind a kiemelkedő, mind pedig a besüllyesztett téglatestek több régióban eltérést mutatnak névleges alakjuktól. A geometriai eltérések hat típusát írtam le, azok méretét jellemeztem, az eltérést mutató régiókat pedig az őket kialakító feltételezett hatások szerint csoportokba soroltam. A régiók keletkezését, az eltérések jellegét és azok egyes függéseit egy fotopolimerizációs modellel is megkíséreltem leírni és magyarázni.
A munka az ITM NKFIA TKP2021-NVA-19 projekt támogatásával készült. Köszönöm Vajda Balázsnak a nyomtatásokban és a mérésekben nyújtott segítségét.



